In nomine Domini, amen. Anno incarnacionis ejusdem millesimo trecentesimo octuagesimo septimo, die decima mensis junii, nos Nicolaus Dei gracia episcopus Constanciensis, olim cantor ecclesie Eduensis, notum facimus universis presentes litteras visuris et audituris, quod nos pro augmentacione divini cultus in ecclesia Eduensi, pro remedio anime nostre et parentum nostrorum et bone memorie domini Nicolai, patrui nostri, instituimus de licencia et consensu dominorum de capitulo dicte ecclesie Eduensis et tenore presentium constituimus et ordinamus duas capellanias ad altare sancti Johannis Evangeliste, quod est in ecclesia Beati Lazari Eduensis juxta ingressum chori, coram quo nostram eligimus sepulturam, et duos capellanos ad ipsas capellanias deserviendas esse volumus et statuimus, qui ad laudem et honorem summe et individue Trinitatis, beate Marie virginis gloriose et sancti Johannis obsequentur perpetuo et servient in divinis in ecclesia antedicta in modum qui sequitur et in formam. In primis, volumus quod dicti duo capellani singulis horis diurnis et nocturnis perpetuis temporibus dicte ecclesie servire teneantur in divinis et personaliter interesse; item, quod incontinenti post matutinas dicte ecclesie dicti duo capellani heant condescendere ad altare predictum sancti Johannis et ibi dicere submissa voce matutinas et horas de beata Virgine Maria Dei genitrici nostri psalmatoris, interim quod dicetur missa Trinitatis ad altare superius Sancte Crucis; item, quod dicta missa celebrata ad altare superius Sancte Crucis, incontinenti missam incipiant dicti duo capellani ad altare predictum sancti Johannis Evangeliste cum quatuor pueris albarum ecclesie supradicte, singulis diebus, cum cantu et nota et altis vocibus cum adjutorio dictorum puerorum, videlicet: diebus dominicis, de proprietate diei; die lune, de Trinitate; die martis, de sancto Spiritu, quamdiu nos episcopus predictus vixerimus in humanis, et post decessum nostrum, de beata Maria virgine gloriosa; die mercurii, de deffunctis; die jovis, de Trinitate; die veneris, de sancto Johanne Evangelista; et die sabbati de beata Maria Virgine; et dum dicti capellani post missam exuant seu devestiant indumenta sacerdotalia, teneantur dicere missam de deffunctis et aliam prout evenerit devocioni eorum; item, quod dicti capellani vicissim, unum post alterum, ad dictum altare suam ebdomadam facere teneantur et dictam ordinacionem per omnia observantur; item, quod dicti quatuor pueri, missa de Trinitate superius celebrata, immediate venire teneantur ab altare predictum sancti Johannis Evangeliste et cum diligencia missam ad dictum altare celebrare adjuvent sacerdotibus seu capellanis predictis et a principio usque ad finem ibi esse et servire cum sacerdotibus in divinis, sicut servire solent flexis genibus in missa Salus populi in Quadragesima in ecclesia supradicta; item, quod post dictum officium omnes insimul presbiteri et pueri supra tumulum nostrum, qui, dante Domino, ante dictum altare preponimus tumulari, psalmum De profundis et collectam Inclina et Fidelium pro remedio anime nostre et parentum nostrorum dicere seu fundere teneantur cum aspersione aque benedicte, et in missis suis et Memento memoriam nostri habeant, videlicet quamdiu vixerimus pro incolumitate et prosperitate nostra et gracia erga Deum et misericordia obtinendis, et post decessum nostrum pro remedio anime nostre, patrui nostri et parentum nostrorum predictorum; item, quod dicti capellani et pueri corialles in suis institucionibus teneantur facere juramentum de observando ordinaciones nostras predictas et statuta et quod diligenter dicta officia exequentur atque personaliter in dicta ecclesia residebunt nec petent aut procurabunt cum eis super hoc dispensari seu in contrarium indulgeri; volumus autem quod quicumque contrarium fecerit aut dictas capellanias vel alteram ipsarum habere aliter voluerit vel tenere absens per quindecim dies in anno absque citacione seu processu alio, nisi causa egritudinis tantumodo, seu vi hostium, sit dicta capellania et jure quod in ea habuit per lapsum dictorum quindecim dierum, absque probacione alia, ipso jure privatus, et quod alteri ydoneo, absque vocacione absentis, libere conferatur. Collacionem vero, institucionem et destitucionem dictorum capellanie et capellanorum nobis, quamdiu vixerimus, retinemus et reservamus, et post decessum nostrum volumus ad decanum et capitulum seu ad capitulum solum, decano absente, collaciones, instituciones et destituciones predictas pertinere: proviso tamen quod dicti decanus et capitulum vel ut premittitur capitulum solum, decano absente, cum dicte capellanie vacaverint, vel alteram earum, modum istum qui sequitur procedendi in hac parte habeant observare et quem ordinamus, precepimus et volumus observari: videlicet, quod sicut observatur in eleccionibus faciendis, ibidem dicti decanus et capitulum, aut capitulum solum, ut premittitur, decano absente, ad sonum campane omnibus et singulis canonicis presentibus et in civitate et suburbio Eduensi existentibus tantumodo convocatis pro eleccione facienda dictorum capellanorum vel eorum alterius in capitulo habeant convenire et de toto habitu ecclesie illum vel illos qui meliores, sufficienciores et ydoney vita probaciores et honesciores et qui melius eeclesie servierint, eligant et eligere teneantur sic ut non fraudemur intencione nostra aut fraudetur seu diminuatur cultus divinus quem desideramus nostris viribus augmentare, et hoc injungimus eisdem et sic volumus observari perpetuis temporibus sub interminacione divini judicii et sub periculo animarum suarum; prohibentes ne alterum quem sacerdotem sufficientum et ydoneum et jam in sacerdocio constitutum qui prompte sciat et possit per se ibidem in divinis ydonee deservire eligant vel eligere aut instituere valeant quoquomodo, et in casu quo aliquis sufficiens et eque ydoneus ante dictam eleccionem de nostro genere se obtulerit ad deserviendum in divinis in capellania supradicta secundum ordinacionem nostram, volumus quod in eleccione predicta et nominacione preferatur, et ne ipsi aut quisvis alius de dictis capellaniis aliter disponere valeat, tenore presentium inhibemus, interdicentes eciam ne ebdomadarii, qui aliquociens consueverint in dicta ecclesia beneficia in suis ebdomadis vacantia presentare, possint aut sibi liceat de dictis capellaniis ordinare, presentare ad ipsas vel se intromittere quomodolibet de eisdem sub colore cujuscumque juris, usus, consuetudinis dicte ecclesie vel statuti, ymo nec decanus aut capitulum dicte ecclesie vel quicumque alius circa eleccionem predictam de dictis capellaniis ordinare presumat, nec eas seu earum alteram aliter conferre, presentare vel disponere valeat quomodolibet de eisdem nec eisdem capellanis liceat dictas capellanias seu earum alteram permutare, sed ad simpliciter resignandum in manibus dictorum dominorum de capitulo tantummodo, esse volumus admittendos ne fraus fiat ordinacioni supradicte, ut sic libere valeant dicti de capitulo semper capellanos ydoneos eligere et habere prout supra. Pro fundacione autem et dote capellaniarum ipsarum, et ut habeant unde vivant dicti capellani qui dicto altari deservient et onera supradicta supportabunt, damus, cedimus et quittamus pro nobis et nostris successoribus et causam a nobis habituris imperpetuum dictis capellanis et capellanie supradicte in hereditatem perpetuam, res, bona et jura que sequuntur tenenda et perpetuo possidenda: et primo, videlicet totam terram nostram de la Chassaigne et d’Aubigny prope Molinetum, sive sit in hominibus, terris, pratis, domibus, molendinis, nemoribus, garenis, aquis, aquarum decursibus, tailliis, censivis, juridictione quacumque et aliis quibuscumque que habemus, habere possumus et debemus quomodolibet in villis, locis et territoriis supradictis; item, domum que quondam fuit Guillermi de Perreria sitam versus vicum de Fraxino, extra portam claustri Eduensis, juxta domum que quondam fuit domini Symonis Revenerii, presbiteri, quam a suis fratribus et heredibus acquisivimus; item, domum contiguam domui supradicte, in qua moratur Johanneta, uxor quondam dicti Guillermi, quam acquisivimus ab heredibus Grimoaldi Barberii, civis Eduensis, cum fondis, juribus et pertinenciis universis et aisenciis cum plaustro et curtili retro dictam domum existente; item, pratum nostrum de la Folestière, quod a Johanne Jangote et Johanneta ejus uxore acquisivimus, cum censivis et aliis nobis debitis occasione dicti contractus. Item, damus eisdem capellanis ad opus capellaniarum ipsarum censivas nostras de Valleta Ducis cum terris et aliis bonis et juribus que habemus et habere possumus in loco predicto et vicinis ad causam illorum de Villennes et alio quoquomodo. Item, damus eisdem capellanis decimas nostras quas habemus in parrochiatu de Desteyo et de Taigneria, que dicuntur de Monfroton et de Couruille, et eciam illas quas habemus in parrochiatu de Sancto Nicecio super Aurotum; item, vineam nostram de Chambreton, sitam apud Sampigneyum, in loco dicto Champ Breton, juxta vineam que quondam fuit magistri Johannis de Maisilliis et nunc dictorum de capitulo, ex una parte, et vineam heredum Humberti Burgarii ex altera. Item, damus et concedimus dictis dominis et capitulo pro dictis quatuor pueris, qui juvabunt facere officium predictum et dictas celebrare missas et ut faciant, per thesaurarium dicte ecclesie torchiam de tribus libris cere et duos cereos, singulos unius quarti libre cere pro luminari in missis celebrandis diebus singulis et faciendo, res et bona que sequuntur: primo, nemora nostra que acquisivimus a Nicolao Androhini de Allereyo, que nemora sunt en Buant et parciuntur cum nemoribus dictorum dominorum de capitulo et movent de feodo eorumdem, una cum duabus peciis pratorum, quas acquisivimus ab eodem Nicolao, sitorum in finagio de Huilleyo et Allereyo, quarum una sita est in loco dicto es Soicherons de Allereyo, juxta pratum Johanneti Cheraux, ex una parte, et juxta pratum Rotundini ex altera, et alia sita est in loco dicto ou Brulerat, juxta pratum Morini, ex una parte, et juxta pratum dicte Coustain ex alia; item, tenementum Durandi de la Chasée et fratrum suorum, hominum nostrorum, quod nobis debet duos florenos regales de taillia seu redditu annuo, cum corveiis et galinis; item, sex francos auri reddituales quos acquisivimus ab Humberto de Maseriis, assessis super partem suam decime parochialis ecclesie de Brione prope Eduam et generaliter super omnia bona sua; pro quibus dicti domini de capitulo tenebuntur dictum luminare facere et supportare, ut premittitur, ad altare predictum pro missis predictis celebrandis, per se vel per thesaurarium ecclesie supradicte et facere perpetuis temporibus ministrari, et per dictos quatuor pueros ad altare predictum in modum predictum deserviri, pro quorum labore dicti domini de capitulo annis singulis in qualibet synodo dare et solvere tenebuntur eisdem videlicet singulis dictorum quatuor puerorum unum francum, precipientes, volentes, statuentes et ordinantes quod omnes et singuli supradicti et alii ad quos pertinuerit dictas nostras ordinaciones et statuta teneant et observent et per omnia, ut premittitur, faciant observari ut sic juxta nostram devocionem serviatur in dicta ecclesia pro remedio anime nostre et parentum nostrorum et sine diminucione, etc. Actum in presencia Johannis Moriseti, clerici, coadjutoris Guillelmi Clementis, tabellionis Eduensis pro dicto domino duce, et jurati dicte curie Eduensis, dominorum Guillelmi Boissellier de Rovreto, Regnaudi Boicherii de Somanto, parochialium ecclesiarum curatorum, et Philippi de Tavernay, testium ad premissa vocatorum specialiter et rogatorum, anno et die predictis. Et nos officialis, etc. J. MORISETI.